**STEINAR JAKOBSEN - BLACK BLOG**

**12. oktober-4. november 2012**

**Vernissage fredag 12. oktober klokken 19:00**

Vi er glade for å invitere til utstilling med nye arbeider av Steinar Jakobsen.

Jakobsens Black Blog-malerier viser scener fra diverse strip joints og tettpakkede dansegulv, mørke og forlatte rom i leiligheter, og nattlige gater med ungdom på flatfylla. I likhet med bildene fra forrige utstilling på Galleri K (Apparitions, 2009) er det konseptuelle draget dempet i forhold til Jakobsens produksjon fra slutten av 1990-tallet og et stykke inn i det neste tiåret.

Utstillingen består av en omfattende serie malerier med mindre formater og noen få større arbeider og de er mer narrative enn tidligere. De observerer intimitet uten å dele den selv. Jakobsen viser en fascinasjon for tragedien og smerten. Perversjon er ikke nødvendigvis å snuse i andres ensomhet. Perversjon er her er først og fremst å ikke være ensom selv.

I forbindelse med utstillingen utgis det en katalog med tekst av Arve Rød. Denne er tilgjengelig i galleriet.

Steinar Jakobsen (født 1967) bor og arbeider i Oslo. Han er innkjøpt av Nasjonalmuseet og Astrup Fearnley Museet, i tillegg til større samlinger som Storebrand, Nordea, Hydro, Gjensidige, Svenska Konstrådet og Harvard Business School i Boston. Jakobsen har de seneste årene hatt separatutstilling på Henie Onstad Kunstsenter, og deltatt på utstillinger på Nasjonalmuseet – avdeling Museet for Samtidskunst, Astrup Fearnley Museet og Stenersenmuseet. Kunstneren har nylig fullført en større utsmykking ved nye Lysaker stasjon i Oslo, i samarbeid med arkitektkontoret Snøhetta.

For mer informasjon, kontakt Galleri K på 22 55 35 88 eller [gallerik@online.no](mailto:gallerik@online.no) eller se [www.gallerik.com](http://www.gallerik.com)

Galleri K

Bjørn Farmanns gate 6, N-0271 Oslo, Norway, [www.gallerik.com](http://www.gallerik.com)

T: +47 22 55 35 88, F: +47 22 55 34 76, [gallerik@online.no](mailto:gallerik@online.no)

Tirsdag –fredag:11-16, lørdag 11-15, søndag 12-15, mandag stengt